Ferenčák, Ján, poslanec NR SR (2023-06-14):
Pán premiér, pani ministerky, páni ministri, vážené kolegyne, kolegovia, prichádzam zo samosprávy a my v samospráve máme jednoduché kritérium. Sú ľudia, ktorí niečo spravia, a potom sú ľudia, ktorí len hovoria. Po tých prvých aj niečo zostane, po tých druhých nezostane nič, pretože strana sa otočí, napíše sa niečo iné a pokračuje to ďalej. Ja dúfam a pevne verím, že ste vláda, síce úradnícka a dočasná, ale máte ambíciu niečo aj pre Slovensko spraviť a niečo aj po sebe zanechať. Pretože s tak, s takýmto dúfaním vo vás verili nielen samosprávy, ktoré očakávali, že táto zmena sa udeje podstatne skôr a dostali sme tých sedem rán, ale očakávali to hlavne ľudia a občania Slovenskej republiky, že konečne, konečne po tých tri a pol roka nastane zmier v spoločnosti a to, čo je potrebné, nielen pokoj, ale aj konkrétne kroky, ktoré im pomôžu. Stratili sme jeden základ, a to je, že vláda, ale aj politici by mali rozhodovať zodpovedne, pretože riadia zdroje a veci, ktoré nie sú ich, sú to verejné zdroje, prestalo sa plánovať, plánovanie je zo dňa na deň, čo predurčuje chaos, ktorý tu je v súčasnosti, a na čo sa najviac zabúda sú občania a ľudia, pre koho sa dané kroky majú robiť. A toto by mala byť priorita aj vašej vlády, a vidieť vždy za tým ľudí a občanov a mať ich na mysli, aby sa im pomohli, pomohlo. Čo sa týka úradníckej vlády, máte obrovskú príležitosť, pretože mali by ste byť apolitickí, mali by ste pomenovať veci také, aké sú v realite, a máte to aj v programovom vyhlásení, ale nemali by ste brať ohľad na žiadne politiky alebo možno nominantov, ktorí vám zostali na týchto ministerstvách, aby sa zakrývali ich pochybenia a chyby, ktoré spravili. Pretože ak to nespravíte, tak jednoducho ani náprava nemôže dôjsť. A tá náprava, jediná možná, je po nových voľbách, kedy občania dajú mandát a rozdajú opäť svoje hlasy tým, ktorí budú ich zastupovať a privedú tieto, túto, túto spoločnosť aj k rozvoju. Ale na to potrebujete odvahu, nezaťaženosť a hlavne ambíciu niečo zanechať a niečo spraviť. Preto keď som sa pozrel aj na programové vyhlásenie vlády, a poviem, nie je to, že vy ste jednoducho chceli, vy ste sa tu ocitli jednoducho, pretože pred vami Hegerovo-Matovičova vláda zlyhala. Zlyhala vo všetkých parametroch. Jednoducho máme tu chaos, nesystémovosť, hasia sa požiare, či už pôjdeme od eurofondov, plánu obnovy, ale aj vo vzťahu k spoločnosti, k seniorom, k rôznym krízam, k samosprávam a tak ďalej. Jednoducho dostali ste to teraz do vienka a musíte sa s tým vysporiadať. Preto ja som sa trošku zamyslel, že programové vyhlásenie vlády má 28 strán. Predtým vláda, ktorá tu bola, mala viac ako 100. Ja by som sa spýtal, koľko z tých strán je naplnených. Či to nebol len zdrap papiera, ktorý jednoducho teraz sa roztrhá a zbytočne a ideme ďalej. Tých 28 strán obsahuje krátko-, stredno- a dlhodobé ciele. Na obdobie troch mesiacov, pán premiér, aké stredno- a dlhodobé plánovanie? Jednoducho priorita, ktorá mala byť a ktorá je možno aj pre vás, a možno by som vás chcel aj tak vyzvať, aby ste sa možno takto k tomu postavili, v prvom rade treba pomenovať spoločnosť, aká je. Čiže komplexný audit spoločnosti vo všetkých jej oblastiach a stavu Slovenska. Bez toho jednoducho ten ďalší krok nemôže nastať, lebo vždy sa zakrývajú tie prešľapy, pochybenia tých predchodcov a vy ich máte veľa pod sebou. Na všetkých ministerstvách. Doteraz nikto o tom nehovorí. Hovorí sa o nejakom pokračovaní. Len, preboha, nepokračujte v tom, čo je nastavené. Nastavte to poriadne a raz a pomenujte, čo je chyba, aby sa tá náprava mohla uskutočniť. Druhá, čo mi chýba v tom programovom vyhlásení, je riešenia problémov. Veď tu horí všetko. Vy máte jedinú úlohu za tri mesiace, je tu leto, buďme pragmatici, nespravíte stredno-, dlhodobé ciele. Máte uhasiť to, čo horí. Jednoducho tá spoločnosť je rozvrátená. Idem večer cez Slovensko, veď obce sú v tme. Jednoducho zhasínajú svetlá. Iďte do potravín, iďte po ulici, veď ľudia sa neusmievajú, jednoducho ľudia sú v apatii. Potrebujú kľud, potrebujú nejakú budúcnosť a potrebujú vedieť, že niekto robí veci, aj keď jednoducho nemusia byť účastní, ale vedia, že sú to dobré veci, ktoré do budúcna túto spoločnosť ochránia alebo posunú vopred. Toto dnes chýba a toto je hlavná ambícia, ktorú aj my očakávame, aj ja očakávam ako občan od vás, pretože jednoducho tak to ďalej už, už to neexistuje, alebo môže existovať až kým nepríde k úplnému kolapsu. A vy to viete, lebo ste na tých ministerstvách a vidíte, čo tam je. Ja to viem, pretože som v samospráve, som primátor a vidím, čo sa deje. Jednoducho takto to ďalej nemôže fungovať, musíme začať plánovať a strategicky plánovať. Vy nie ste politicky zodpovedné osoby. Vy máte obrovskú príležitosť pomenovať stav veci, napísať zoznam, čo je potrebné v republike urobiť a nechať tak. A nech politici za vami, ktorí prídu sa zodpovedať, či ten zoznam budú plniť, alebo nebudú. Pretože sa nepohneme ani o krok ďalej na Slovensku. A to sú tie priority, čo som chcel pomenovať ako tretie, pretože bez toho jednoducho nenastane tá zmena. A darmo budeme hovoriť priority, kde chodíme po svete a nič sa nemení. Jednoducho nezmení sa. A základné, čo treba spraviť možno, je to neefektivita fungovania štátu. Jednoducho my nie sme absolútne efektívni. Efektivita je jediná možná v samospráve v súčasnosti a máte jedného partnera, o ktorého ste sa neopreli v programovom vyhlásení vlády, sú to mestá, obce a regióny. Namiesto toho, aby ste ich pomenovali ako svojich partnerov, ktorí pomôžu prekonať alebo prísť k tým voľbám, aby sa to nastavilo, ja keď som si pozrel programové vyhlásenie vlády, sú spomenuté jedenkrát mesto a jedenkrát obec. Len dvakrát. Len dvakrát. Je to veľmi málo na to, že ste sa mohli oprieť o túto skupinu ľudí, ktorí zachránili túto republiku aj počas covidovej krízy, inflačnej, migračnej, potravinovej a teraz aj inflačnej a energetickej krízy. Jednoducho my sme tuto tento štát podržali. Máte možnosť sa o nich oprieť, my vám pomôžeme to jednoducho potiahnuť do tých volieb, aby sa mohlo nastaviť ďalšie zaradenie Slovenska ako ďalej. Len tú ambíciu musíte mať. Vy ju musíte získať, ako jednotliví ministri spraviť tieto tri kroky. Nikto od vás nič viac nechce. Tých 28 strán je popísaných strán, ktoré môžu skončiť v septembri jedným roztrhaním a sa každý spýta, čo sa z toho splnilo. Zostanete vláda teoretikov a nie praktikov, ktorí aspoň niečo spravili nato, aby sa veci zmenili k lepšiemu. Len, prosím vás, ešte raz a opakujem to, na strane 2: „Budeme budovať na pozitívnych trendoch, ktoré boli naštartované...", len nie predchádzajúcej vlády. Bolo, to, čo sa stalo za tri a pol roka, samospráva za 30 rokov nezažila, je to genocída samosprávy. My jednoducho sme bez zdrojov, bez nejakého nastavenia, nemáme výzvy na budovanie, tu hovoríte o infraštruktúre, všetko sú to veci, ktoré, jednoducho s tým sa dá súhlasiť. Len vy to jednoducho nie ste schopní v tom časovom horizonte spraviť. Ide leto, tri mesiace, to sa nedá, to nie je nie ani krátkodobé plánovanie. To je uhasenie problémov a nastavenie nového systému. Neplňte toto programové, pretože sa to nedá splniť, to nie je, to nie je prax, to je, to je teória čistá. Môžem hovoriť, jednoducho jediné, čo ste spomenuli, pre krátkosť času, to, čo je tu základ, a to je pokračovanie reformy verejnej správy. Veď to, čo nám bolo predstavené ako reforma verejnej správy, nikto nekomunikoval. Ministerstvo vnútra si to dalo spraviť za európske peniaze, aby vykázali činnosť, bez komunikácie so stavovskými organizáciami, bez všetkého. Ak na tomto sa to má postaviť, tak chcem vás vyzvať, aby ste toto vôbec nepokračovali. Treba zaviesť dialóg so samosprávou a jednoducho aj s tripartitou a všetkých zobrať a si povedať, ako chceme mať samosprávu. Súhlasím s vami, že bez reformy a nastavenia kompetencií v samospráve, bez nastavenia financovania ani samospráva samotná nevyžije do budúcna, lebo tých zdrojov je málo, ale verejná správa je aj štátna správa. O tom som tu nevidel jednu zmienku, že či dôjde k redukcii ministerstiev, ako dôjde k redukcii štátnych zamestnancov, ako celá spoločnosť v rámci toho fungovania zabezpečenia služieb má byť nastavená. A to je základ, ktorý treba pomenovať. Tie ďalšie veci, súhlasím s vami, je to nastavenie na ekológiu, áno, cirkulárna ekonomika je budúcnosť a musíme v nej ísť, a druhá vec je fondy. To sú jediné zdroje, ktoré momentálne máme, aby sme mohli naše mestá a obce budovať. Ďakujem pekne a držím vám palce, aby sa za tie tri mesiace niečo spravilo pre Slovensko. Ďakujem.